### Resume

Ejer af Tirsbæk Bakker ønsker at udstykke 5. etape af [adresse] og har anmodet om udarbejdelse af en lokalplan. Området er i dag landbrugsjord og ønskes udstykket til 83 boliger fordelt på 49 parcelhusgrunde og 34 rækkehuse, og alternativt 67 parcelhusgrunde.

### Sagsfremstilling

Lokalplanens indhold

![](data:image/png;base64...)

Figur 1. Kort over lokalplanområdet

![](data:image/png;base64...)

Figur 2. Ansøgers illustration af området anvendt til parcelhuse mod syd og rækkehuse mod nord

Ejeren af [adresse] ønsker at udstykke 5. etape af [adresse]. Alle parcelhusgrunde i de andre etaper i området er solgt.

På det 14,2 ha store landbrugsareal nord og sydøst for Juulsbjergvej ønskes der udstykket og bygget 49 parcelhuse og 34 rækkehuse/dobbelthuse.

Principperne fra de tidligere etaper ønskes fortsat i det nye lokalplanområde med vægt på landskabets og naturens kvaliteter og den gode bygningsarkitektur. Den nye bebyggelse skal derfor indordne sig landskabet og de terrænforskelle, der er i området.

Rækkehusdelen spejler rækkehusprojektet i lokalplan nr. 1347 vest for. Principperne med, at alle har direkte adgang til de grønne områder, at husrækkerne er brudt for minimum hver 5. hus, samt en moderne og varieret arkitektur, føres videre i den nye plan.

Vej- og stinet tilpasses også landskabet og binder området op på det eksisterende [adresse] og naturen i området.

Mod Juulsbjergvej og [adresse] afskærmes for trafikstøjen med jordvolde tilpasset landskabet.

Projektet er i overensstemmelse med kommuneplanen og helhedsplanen for området.

Borgerinddragelse

I foråret 2022 inviterede forvaltningen alle ejerne i den del af [adresse], der endnu ikke er bebygget, til et informationsmøde, samt besøgte dem på hver deres ejendom. Ejernes ønsker i forhold til deres indpasning i det fremtidige boligområde, ofte om bevarelse af udsigter, har indgået i arbejdet med den fremtidige disponering af lokalplanområdet. For den sydlige del af lokalplanområdet er der således taget hensyn til den eksisterende bolig, der bliver en del af lokalplanområdet, samt naboer mod nordøst, der får bevaret deres udsigt mod [adresse].

Vurdering af afledte konsekvenser

Der skal foretages en helhedsvurdering af boliglokalplanens afledte konsekvenser, herunder offentlige investeringer, for at sikre en byudvikling i balance. Det kan være i forhold til f.eks. skoler, institutioner, idræt, veje, stier og kollektiv trafik.

Notat for afledte konsekvenser er under udarbejdelse og vil være klart ved behandling af lokalplanforslaget.

Høringsperiode

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner og otte uger for lokalplaner med tillæg, der har været i fordebat.

Høringsperioden for lokalplanen vurderes til fire uger, da lokalplanen er af en karakter, med et geografisk anvendelsesområde, en kompleksitet og et omfang, hvor fire uger vurderes at være rimelig tid til inddragelsen af offentligheden. Men da der i høringsperioden er sommerferie forlænges den til seks uger.

[adresse]Frafaldserklæring

Lokalplanområdet er privatejet og overføres fra land- til byzone. Det er aftalt med ejer, at der underskrives en frafaldserklæring.

### Sagens videre forløb

Sagen skal alene behandles af Teknisk Udvalg.

### Klima og resiliensvurdering

Klima- og resiliensvurdering laves i forbindelse med udarbejdelse af lokalplanforslaget, når der foreligger mere information.

### Teknik- og Miljødirektøren indstiller,

|  |  |
| --- | --- |
| at | udarbejdelse af forslag til lokalplan nr. 1373 igangsættes. |

### Beslutning

Socialdemokratiets gruppe fremsatte følgende ændringsforslag:

"Tirsbæk Bakker og det øvrige [adresse] oplever et stort kapacitetspres på bydelens daginstitutioner. Socialdemokraterne i [adresse] ønsker, at byudvikling og kommunale kerneopgaver - som fx at man kan få sit barn passet i sit lokalområde - skal gå hånd i hånd. Som en del af arbejdet med udarbejdelsen af lokalplan 1373, [adresse] etape 5, afsøges således mulighed for at afsætte areal til en kommende daginstitution i lokalplanområdet. For at lokalplanen kan blive robust kan overvejes en løsning, hvor et delområde både kan anvendes til daginstitution og boliger.

Beslutning

at forvaltningen som en del af arbejdet med udarbejdelsen af lokalplan 1373, [adresse], afsøger mulighed for at afsætte areal til en kommende daginstitution i lokalplanområdet"

Ændringsforslaget blev godkendt, med bemærkning om at der også i kommende lokalplaner i området afsøges mulighed for daginstitutioner.

Jacob Dam og Andreas Knudsen undlod at stemme.